 CRNA GORA

 SKUPŠTINA OPŠTINE NIKŠIĆ

 Broj:01-030-327/1

 Nikšić, 20.10.2022. godine

Z A P I S N I K

 Sa desete sjednice Skupštine opštine Nikšić, održane 10 i 11. 10. 2022. godine.

 Sjednica je održana u sali 1 Skupštine opštine Nikšić i počela je sa radom u 10.00 časova.

 Sjednicu je otvorio predsjednik Skupštine opštine Nikšić, Nemanja Vuković.

 Na osnovu evidencione liste, predsjednik Skupštine je konstatovao da, na početku sjednice, prisustvuje 36 odbornika od ukupno 41 odbornika i da postoji kvorum za rad i punovažno odlučivanje.

 Sjednici su prisustvovali odbornici: Rajko Albijanić, mr Marko Burić, Nikola Bezmarević, Nemanja Vuković, Zoran Vukićević, Anica Đurović, Ivan Zečević, Aleksa Kankaraš, Milutin Jovanović, Jadranka Koprivica, Stevan Kilibarda, Milivoje Zarubica, mr Momo Koprivica, dr Nada Krivokapić, Arsenije Lalatović, Tatjana Knežević Perišić, Momčilo Manojlović, Momčilo Mićunović, Sonja Milatović, Ksenija Milović, Vesna Miljanić, mr Boris Muratović, dr Aleksandar Mrvošević, Miodrag-Dragan Nikolić, doc. dr Jasmina Nikčević, mr Anđela Peković, Rajko Perović, dr Dejan Perović, Slobodanka Roganović, Tamara Ćalasan, dr Mirko Varajić, Nikola Vukotić, mr Aleksandra Vujović, Nikola Zirojević, Svetlana Tomić, Nikola Goranović i Jelena Marković.

 Odsustvo sa sjednice najavio je odbornik Dragoljub Ilić.

 Sjednici nijesu prisustvovali odbornici: dr Ivana Radonić, Miodrag Davidović i Anđela Mijanović.

 Pored odbornika, sjednici su prisustvovali: predsjednik Opštine Marko Kovačević, potpredsjednici Opštine Mitar Goranović i Zoran Tomić, glavna administratorka Biljana Vučurović, direktor Društva sa ograničenom odgovornošću „Vodovod i kanalizacija“ Željko Cicmil, direktor Javne ustanove Nikšićko pozorište Radinko Krulanović, starješine organa lokalne uprave i predstavnici medija.

 Po pozivu, nije bilo nevladinih organizacija prijavljenih za učešće na sjednici Skupštine, putem instituta „slobodna stolica“.

 Saglasno članu 68 Poslovnika o radu Skupštine opštine Nikšić, predsjednik Skupštine dao je na izjašnjenje Zapisnik sa devete sjednice Skupštine opštine Nikšić, održane 17.06.2022. godine.

 Skupština je sa 36 glasova "za", bez glasova "protiv" i bez "uzdržanih" glasova, usvojila

Z a p i s n i k

sa devete sjednice Skupštine opštine Nikšić, održane 17.06.2022. godine, bez primjedbi

 Predsjednik Skupštine je dao potrebna objašnjenja o predloženom dnevnom redu sjednice Skupštine i pojasnio da je sjednicu Skupštine sazvao u skladu sa članom 58 Poslovnika o radu Skupštine, radi realizacije tema iz Programa rada Skupštine za 2022. godinu predviđenih za razmatranje u III kvartalu i razmatranja pitanja, koje je inicirao predsjednik Opštine, a odnose se na donošenje jednog broja odluka iz oblasti imovinsko–pravnih odnosa, saobraćaja i sporta.

 Podsjetio je da je u pripremi sjednice, održao sjednicu Kolegijuma na kojoj je dogovoren datum održavanja i dnevni red sjednice Skupštine.

 Saglasno Poslovniku prešlo se na utvrđivanje dnevnog reda sjednice Skupštine.

 Proceduralno riječ je zatražila i dobila odbornica mr Anđela Peković.

 Mr Anđela Peković je upoznala Skupštinu sa Inicijativom Kluba odbornika Demokrate –Ne damo Nikšić- Demos za institucionalizaciju Dana Svetog Vasilija Ostroškog na način što bi se u članu 9 Statuta Opštine Nikšić dodao još jedan praznik Opštine –Dan zaštitnika grada.

 Predsjednik Opštine, aktom broj 02-031-3433 od 10. 10. 2022. godine, dostavio je predlog za dopunu dnevnog reda sa obrazloženjem i predlogom akta, da se u dnevni red sjednice Skupštine uvrsti-Predlog odluke o pristupanju izradi Statuta Opštine Nikšić.

 Predsjednik Opštine dodatno je obrazlozio predlog za dopunu dnevnog reda sjednice Skupštine.

 Skupština je sa 21 glasom "za", usvojila predlog predsjednika Opštineda se u dnevni red sjednice Skupštine, kao tačka dnevnog reda, uvrsti - Predlog odluke o pristupanju izradi Statuta Opštine Nikšić.

 Predsjednik Skupštine je predložio da se Predlog odluke o pristupanju izradi Statuta Opštine Nikšić razmatra kao 13. tačka dnevnog reda.

 Mr Boris Muratović je proceduralno dobio riječ i informisao Skupštinu da je Klub odbornika Evropski tim za Nikšić, u skladu sa članom 91 stav 4 Poslovnika o radu Skupštine opštine Nikšić, podnio zahtjev da se za amandmane, koje je podnio ovaj klub, glasa prozivkom.

 Predsjednik Skupštine, Nemanja Vuković pojasnio je da se, saglasno Poslovniku, glasanje prozivkom vrši na zahtjev 10 odbornika i to pravo će Klub odbornika Evropski tim za Nikšić iskoristiti, u skladu sa zahtjevom, prilikom glasanja o podnijetim amandmanima.

 Predlagač materijala, koji su predmet dnevnog reda sjednice, je predsjednik Opštine.

 Skupština je sa 36 glasova "za", bez glasova "protiv" i bez "uzdržanih" glasova, utvrdila sljedeći

D n e v n i r e d

1. Izvještaj o izvršenju budžeta opštine Nikšić za period januar – jun 2022. godine;
2. Predlog odluke o izmjenama Odluke o budžetu opštine Nikšić za 2022. godinu;
3. Predlog odluke o donošenju Elaborata o parking zonama, dozvoljenom vremenu parkiranja, kategoriji motornih vozila koja se mogu parkirati i načinu naplate naknade parkiranja za opšta i posebna parkirališta u Nikšiću;
4. Predlog odluke o organizaciji vršenja povjerenih poslova premještanja nepropisno parkiranih vozila;
5. Predlog odluke o prodaji građevinskog zemljišta „Crnogorskom elektrodistributivnom sistemu“ DOO Podgorica radi dokompletiranja urbanističke parcele broj 1 u obuhvatu Detaljnog urbanističkog plana „Rastoci 1“;
6. Predlog odluke o prodaji građevinskog zemljišta Skupštini stanara „Zgrada Koprivica“ iz Nikšića ulica Krsta Kostića bb radi dokompletiranja urbanističke parcele broj 2 u obuhvatu Detaljnog urbanističkog plana “Rastoci 1“;
7. Predlog odluke o davanju na korišćenje poslovnog prostora koji se nalazi u objektu „Tržnog centra“ Nikšić u ulici Novice Cerovića Javnom preduzeću „Radio i Televiziji Crne Gore“;
8. Predlog odluke o davanju na korišćenje prostora koji se nalaze u poslovno-stambenom objektu „Zgrada desetke“ u ulici Njegoševoj Omladinskom šahovskom klubu „Mladost“ Nikšić;
9. Predlog odluke o davanju na privremeno korišćenje zemljišta NVO „Pčelarskoj organizaciji Nikšić“;

 10. Predlog odluke o davanju saglasnosti „Eventus“-u DOO Nikšić za izdavanje u podzakup

 poslovnog prostora u objektu Doma revolucije u Nikšiću;

 11. Predlog odluke o izmjeni Odluke o davanju u zakup zemljišta putem prikupljanja ponuda

 radi postavljanja privremenih objekata u skladu sa Odlukom o donošenju programa

 privremenih objekata na teritoriji opštine Nikšić;

 12. Predlog odluke o izmjenama Odluke o davanju na privremeno upravljanje i korišćenje

 poslovnih prostora koji se nalaze u objektu Sportskog centra u Nikšiću Ministarstvu

 prosvjete, nauke, kulture i sporta Crne Gore;

 13. Predlog odluke o pristupanju izradi Statuta Opštine Nikšić;

 14. Predlog odluke o obrazovanju Savjeta za sport;

 15. Predlog odluke o utvrđivanju cijene usluga dnevnog boravka u Javnoj ustanovi Dnevni

 centar za djecu sa smetnjama u razvoju i osobe sa invaliditetom Nikšić;

 16. Predlog odluke o davanju saglasnosti na Odluku o cijenama usluga Društva sa ograničenom

 odgovornošću „Vodovod i kanalizacija“ Nikšić za 2022. godinu;

 17. Predlog odluke o davanju saglasnosti na dopune Cjenovnika usluga „Parking servis Nikšić“

 d.o.o Nikšić;

 18. Predlog statuta Društva sa ograničenom odgovornošću „Autobuska stanica“ Nikšić;

 19. Predlog rješenja o davanju saglasnosti na Statut Javne ustanove Nikšićko pozorište;

 20. Informacija o stanju i aktivnostima na ostvarivanju potreba i interesa građana u mjesnim

 zajednicama na teritoriji opštine Nikšić za 2021. godinu, sa Predlogom ocjena i zaključaka;

 21. Informacija o realizaciji Programa rada Kancelarije za prevenciju narkomanije kod

 djece i omladine u Nikšiću za period jul 2021 - jul 2022. godine, sa Predlogom ocjena i

 zaključaka;

 22. Predlog programa rada Kancelarije za prevenciju narkomanije kod djece i omladine u

 Nikšiću za period jul 2022 - jul 2023. godine;

 23. Informacija o sportu u Nikšiću za period septembar 2021 - septembar 2022. godine, sa

 Predlogom ocjena i zaključaka;

 24. Izbor i imenovanja.

 Način rada i odlučivanja je bio kao na prethodnim sjednicama Skupštine.

 Materijale za predloženi dnevni red sjednice Skupštine, osim tačaka 4, 5, 6, 7, 8, 9, 10, 11, 12, 15, 18 i 19 razmatrao je i prihvatio Savjet za razvoj i zaštitu lokalne samouprave.

**I**

Izvještaj o izvršenju budžeta opštine Nikšić za period januar – jun 2022. godine

 Predsjednik Skupštine podsjetio je da su nadležna radna tijela Skupštine Odbor za Statut i propise i Odbor za finansije, privredu i razvoj, prihvatiliIzvještaj o izvršenju budžeta opštine Nikšić i predložili Skupštini da isti usvoji.

 Za izvjestioca povodom ove tačke dnevnog reda, bio je određen Zoran Šoškić, sekretar Sekretarijata za finansije razvoj i preduzetništvo.

 Uvodno izlaganje podnio je Zoran Šoškić.

 U pretresu su učestvovali odbornici: Rajko Perović, Nemanja Vuković, mr Anđela Peković, Tatjana Knežević Perišić, Svetlana Tomić, Tamara Ćalasan i predsjednik Opštine Marko Kovačević.

Pravo na repliku koristili su: Rajko Perović, mr Anđela Peković i predsjednik Opštine.

 Rajko Perović je obavijestio Skupštinu da, i pored toga što je Izvještaj ekonomski i računovodstveno urađen korektno i u skladu sa zakonom, odbornici DPS-a neće glasati „za“, jer je izvršenje Budžeta veoma nisko, odnosno izvršeni izdaci za period januar- jun iznose 42,65% u odnosu na plan, dok je investicioni budžet ostvaren samo sa 17,71% u odnosu na godišnji plan. Takođe, sredstva se prenose u vrijeme rasta cijena energenata i projekti bitni za grad, kao što su Vatrogasni dom, Filološki fakultet, Reciklažni centar, se ne realizuju.

 Predsjednik Opštine je naglasio da je lokalna vlast zadovoljna izvršenjem Budžeta, a što se tiče projekata, većina navedenih projekata su državni projekti- tender za Vatrogasni dom biće raspisan početkom novembra i prilikom izrade projekta nije pominjana precizna lokacija, dok će se izgradnja nove zgrade Filološkog fakulteta uvrstiti u Budžet za narednu godinu.

 Mr Anđela Peković je ukazala na niz nepravilnosti u radu prethodne vlasti i navela procenat izvršenja kapitalnog budžeta u periodu 2013-2018. godina. Konstatovala je da, za razliku od prethodne, sadašnja vlast radi u javnom interesu građana i da izvršenje kapitalnog budžeta , na današnji dan, iznosi 1.900.000 e.

Tamara Ćalasan je podržala diskusiju mr Anđele Peković. Komentar na izlaganje mr Anđele Peković imali su: mr Boris Muratović, Nemanja Vuković, Rajko Perović, mr Marko Burić i Marko Kovačević.

 Tatjana Knežević Perišić, u ime Komitske partije koju predstavlja, podsjetila je na projekte koji su bili dio predizbornih obećanja sadašnje vlasti i istakla da se isti ne realizuju. Takođe, istakla je da se projekti koje je započela prethodna vlast sporo i otežano završavaju i da prenošenje sredstava u narednu godinu, u uslovima inflacije preko 15%, znači manje realizovanih projekata. Naglasila je da novih projekata nema. Pitala je šta je sa rekonstrukcijom puta Krstovače-Morakovo, koji će se projekti realizovati do kraja godine, po kom kriterijumu će se raspodjeljivati 400.000 e planiranih za socijalna davanja i da li će jedan dio ovih sredstava biti opredijeljen za penzionere sa najnižim primanjima, šta je sa primarnim kolektorom za Duklo -Ćemenca -Oštrovac, šta je sa 100.000 e planiranih za led rasvjetu i kako će se raspodjeljivati sredstva NVO sektoru?

 Nemanja Vuković je istakao da, kada se govori o izvršenju Budžeta, treba pomenuti projekte koji se finansiraju iz kapitalnog budžeta Crne Gore. Podsjetio je da je raspisan tender za nastavak rekonstrukcije Bulevara 13 jul, završen je tender u iznosu od 850. 000 e za uređenje igrališta kod zgrade Komunalnog preduzeća, uskoro bi trebalo da se raspiše tender za rekonstrukciju puta Manitovac-Kuside, to su veliki projekti i ne mala finansijska sredstva i pokazatelj da se dosta radi u našem gradu. Smatra da ne treba zaboraviti i druge projekte koji su realizovani za šest mjeseci ove godine: put Maočići-Velimlje, put do Kapetanovog jezera, rekonstrukcija Ambulante „Dr Niko Miljanić“. Napomenuo je da je, na predlog lokalne uprave i Kluba poslanika Demokrate-Demos-Mir je naša nacija, u Rebalans Budžeta CG uvršteno 9 projekata za Nikšić, a konačan sud o procentu u kojem su realizovana predizborna obećanja, građani će dati nakon četiri godine.

 Svetlana Tomić, u ime Kluba odbornika Demokrate - Ne damo Nikšić - Demos, je goveći o realizaciji Budžeta u 2022.godini ukazala na činjenicu da lokalna vlast vrlo uspješno i aktivno radi na rješavanju problema naših sugrađana, ali i da predlaže nove ideje i kreira nova rješenja. Osvrnula se na radove infrastukturne prirode i iznijela podatak da je, do danas, iz investicionog Budžeta Opštine opredijeljeno 1.900 000 e na održavanje objekata niskogradnje i to u uslovima inflacije i bez kreditnog zaduženja. Odgovorila je na pitanje odbornice Tatjane Knežević Perišić koje se odnosilo na putni pravac Rubeža- Miolje Polje -Morakovo i naglasila da su iz kapitalnog budžeta CG, za tu investiciju opredijeljena sredstva u iznosu od 884.289 e, koja su raspoloživa u tekućoj fiskalnoj godini i ne mogu se koristiti za druge namjene. Budući, da nije postojala projektna dokumentacija i nijesu se mogli obezbijediti uslovi za uvođenje izvođača u posao ove godine, bilo je realno da se, za raspoloživo vrijeme, projektuje i reviduje 6 km puta.Dionice su razdvojene u dva tendera. Veći dio raspoloživog novca je iskorišćen za radove na prethodno izvedenoj dionici od 5 km. Stekli su se uslovi da se početkom naredne godine raspiše tender za dionicu puta od 6 km.

 Rajko Perović je pitao sekretara Sekretarijata za finansije razvoj i preduzetništvo – koliko se plaća 1km asfalta u ovoj godini, a koliko se plaćao km asfalta prošle godine, zbog čega nije otvoren Dom za stare, koliko će koštati projekat Vatrogasnog doma, ko je osoba za procjenu rizika u Sekretarijatu za investicije i projekte, koji su to kadrovi u Opštini neuposleni i zašto se ne uposle?

 Završnu riječ dao je Zoran Šoškić i odgovorio na pitanja i diskusije učesnika u pretresu. Naglasio je da su se pitanja odnosila na kapitalni budžet i da je činjenica da se u ovom trenutku moglo samo toliko, da je zbog inflacije sprovođenje javnih nabavki bilo veoma teško, jer se, nakon raspisivanja tendera, procijenjena vrijednost javne nabavke u roku od 20-30 dana promijeni i niko neće da se javi na tender, pa su tenderi morali da se ponavljaju, što je jedan od uzroka da je izvršenje od oko 700.000e malo. Čuvanje sredstava na računima je potrebno. Da bi se redovno servisirale obaveze u prva tri mjeseca naredne godine, potrebno je imati oko 3,5 miliona na računu, kako ne bi došlo do problema u izvršenju.

 Predsjednik Skupštine je odredio pauzu od 12.25 do 13.15 minuta, kako bi Odbor za izbor i imenovanja, Odbor za finansije, razvoj i preduzetništvo i Odbor za Statut i propise održali sjednice i podnijeli Skupštini izvještaje.

 Skupština je nastavila sa radom u 13.30 minuta.

**II**

 Predlog odluke o izmjenama Odluke o budžetu opštine Nikšić za 2022. godinu

 Predsjednik Skupštine podsjetio je da je:

 -Klub odbornika Evropski tim za Nikšić podnio šest amandmana na Predlog odluke o izmjenama Odluke o budžetu opštine Nikšić za 2022. godinu, koji su dostavljeni odbornicima;

 -Podnosilac amandmana, aktom broj 01-030-344/1 od 4.10.2022. godine, obavijestio Skupštinu opštine da povlači amandman u kojem je traženo povećanje zarada zaposlenim u opštini Nikšić za 20% osim funkcionerima, starješinama organa, odjeljenja i sektora, a da na snazi ostaje amandman u kojem je traženo povećanje zarada za sve zaposlene za 15%;

 - Takođe, podnosilac amandmana, aktom broj 01-030-342/1 od 7.10.2022. godine, obavijestio Skupštinu opštine da povlači amandman kojim se predlaže pomoć najugroženijim penzionerima za šta su se sredstva trebala oduzeti sa stavke 44 – Kapitalni izdaci i da je validan amandman 01-030-348 od 6.10.2022. godine za pomoć penzionerima za šta će se sredstva oduzeti iz stavke 471 - Tekuća budžetska rezerva;

 - Saglasno Poslovniku o radu Skupštine, predsjednik Opštine, као predlagač Odluke, dostavio Skupštini izjašnjenje o svakom podnijetom amandmanu, pojedinačno;

 -Predsjednik Opštine prihvatio je amandman, broj 01-030-341 od 3.10.2022. godine, koji se odnosi na povećanje iznosa sredstava za stipendije, dok amandmane, broj 01-030-340, 01-030-343 od 3.10.2022. godine i amandman 01-030-348 od 6.10.2022. godine, nije prihvatio;

 - Predsjednik Opštine, aktom broj 02-031-3441 od 10.10.2022. godine, dostavio amandman na Predlog odluke o izmjenama Odluke o budžetu Opštine Nikšić za 2022. godinu, koji se odnosi na stupanje na snagu Odluke;

 - Odbor za Statut i propise dostavio mišljenje da su amandmani Kluba odbornika Evropski tim za Nikšić, broj 01-030-340, 01-030-341 i 01-030-343 od 3.10.2022. godine i amandman 01-030-348 od 6.10.2022. godine, pravno prihvatljivi;

 - Odbor za Statut i propise dostavio mišljenje da je amandman predsjednika Opštine, broj 02-031-3441 od 10.10.2022. godine na Predlog odluke o izmjenama Odluke o budžetu Opštine Nikšić za 2022. godinu, pravno prihvatljiv;

 - Odbor za finansije, privredu i razvoj prihvatio amandman Kluba odbornika Evropski tim za Nikšić, broj 01-030-341 i predložio Skupštini da isti usvoji. Odbor nije prihvatio amandmane broj 01-030- 340 i 01-030-343 od 3.10.2022. godine i amandman 01-030-348 od 6.10.2022. godine i predložio Skupštini da iste ne usvoji;

 - Odbor za finansije, privredu i razvoj prihvatio amandman predsjednika Opštine, broj 02-031-3441 od 10.10.2022. godine, na Predlog odluke o izmjenama Odluke o budžetu Opštine Nikšić za 2022. godinu i predložio Skupštini da isti usvoji;

 - Odbor za Statut i propise i Odbor za finansije, privredu i razvoj prihvatili su Predlog odluke o izmjenama Odluke o budžetu opštine Nikšić za 2022. godinu i predložili Skupštini da isti usvoji, ukoliko se do sjednice Skupštine pribavi mišljenje Ministarstva finansija i

 - Dobijeno mišljenje Ministarstva finansija na Predlog odluke o izmjenama Odluke o budžetu opštine Nikšić za 2022. godinu, čime su se stekli uslovi da Predlog odluke bude predmet razmatranja na sjednici Skupštine.

 Za izvjestioca povodom ove tačke dnevnog reda, bio je određen Zoran Šoškić, sekretar Sekretarijata za finansije razvoj i preduzetništvo.

 Za izvjestioce amandmana, u ime Kluba odbornika Evropski tim za Nikšić, bili su određeni: mr Boris Muratović, Sonja Milatović i mr Marko Burić.

 Uvodno izlaganje podnio je Zoran Šoškić.

 U ime klubova odbornika govorili su: mr Boris Muratović, Arsenije Lalatović, Nikola Zirojević, Anica Đurović i Ivan Zečević.

 Mr Boris Muratović se osvrnuo na Rebalans i naglasio da su 3,5mil. e koja se prenose u narednu godinu nužnost, kako bi Opština mogla da funkcioniše u prvim mjesecima naredne godine. Smatra da je Rebalans mogao biti urađen ranije i da je fingiran, jer se dokument stavljen na javnu raspravu razlikuje od dokumenta dostavljenog lokalnom parlamentu na usvajanje, posebno u dijelu kapitalni izdaci i obaveze iz prethodnog perioda. Osvrnuo se i na kapitalni budžet i povećanje za 2.364.000 e i izrazio sumnju da se započeti projekti, zbog predstojećih vremenskih uslova, mogu realizovati do kraja godine. Ukazao je na činjenicu da su stavke koje pokazuju domaćinski odnos prema trošenju sredstava iz Budžeta povećane, odnosno povećani su troškovi za službena putovanja, reprezentaciju, ugovore o djelu i transfere za jednokratne socijalne pomoći.

 Arsenije Lalatović je istakao da će odbornici Za budućnost Nikšića podržati Rebalans, jer je predlog realističan i predstavlja objektivno stanje stvari. Podsjetio je da je povećanje sa 23mil.e na 25mil.e i s obzirom na član 27 Zakona o budžetu i fiskalnoj odgovornosti, kojim je propisano da je dozvoljeni deficit do 10% od ukupnih prihoda, može se izračunati koliki će taj deficit u biti u 2022.godini. Određena sredstva su dobijena putem donacija i iz EU fondova i na taj način je ostvaren veći prihod, što će svakako donijeti benefite građanima i građankama Nikšića.

 Nikola Zirojević je naglasio da se vidi da su tekući prihodi oko 2,5 mil. manji, da su minusi uglavnom vezani za poreze i da lokalna uprava, u narednom periodu, mora posebnu pažnju posvetiti povećanju naplate. Zabrinjava ga činjenica da se u 10-om mjesecu Rebalansom povećavaju stavke za neto zarade preko pola miliona, za ostala lična primanja za oko 150.000 e, što govori o povećanom nepotrebnom zapošljavanju. Konstatovao je da su u kriznoj godini veća izdvajanja za gorivo, službena putovanja, reprezentaciju i jednokratne novčane pomoći.

 Predsjednik Opštine je komentarisao izlaganja odbornika Muratovića i Zirojevića i naglasio da za sve postoji logično objašnjenje, da su socijalna davanja, prvenstveno, bila za liječenje sugrađana od teških bolesti, da su službena putovanja potreba i da nije bilo partijskog zapošljavanja, ali ni otpuštanja zaposlenih u lokalnoj upravi.

 Anica Đurović je istakla da, za razliku od prethodne vlasti, sadašnja vlast socijalne pomoći daje na početku , a ne na kraju mandata i na taj način se pomažu najugroženiji građani Nikšića.

 Ivan Zečević je mišljenja da je dobro što se uradio Rebalans, jer je Budžet uvećan za 2 mil.e koji će se uložiti u Nikšić i na taj način će se uticati na povećanje kvaliteta života naših sugrađana. Kratak je period i postoje objektivni razlozi zašto se ne realizuju svi planirani infrastrukturni projekti, ali će se isti realizovati u narednom periodu i u skladu sa mogućnostima.

 Mr Boris Muratović, Sonja Milatović i mr Marko Burić su dodatno obrazložili amandmane Kluba odbornika Evropski tim za Nikšić.

 Predsjednik Opštine je naveo razloge zbog kojih nije prihvatio amandmane Kluba odbornika Evropski tim za Nikšić, posebno za Festival Uličnih svirača. Istakao je, da nije bio upoznat sa inicijativom da se organizuje jedan ovakav festival, da se sa institucijama kulture planiraju kulturne manifestacije u našem gradu i da će lokalna uprava podržati sve kulturne sadržaje koji dovode istaknute stvaraoce u naš grad.

 Pravo na repliku koristili su: mr Boris Muratović, Marko Kovačević, Nemanja Vuković, Nikola Zirojević, Anica Đurović, Ivan Zečević, Zoran Vukićević, Sonja Milatović i mr Marko Burić.

 U završnoj riječi Zoran Šoškić se osvrnuo na diskusije i pitanja učesnika u pretresu i naveo da su jednokratne pomoći u iznosu od 55 000 eura isključivo za građane Nikšića i nema nikakvih namjera da se preliju u susjedne opštine, kao i ni ostala jednokratna socijalna davanja. Naglasio je, da se ta i sredstva koja su opredijeljena u iznosu od oko 400 000 eura za pomoć našim sugrađanima, nijesu mogla isplaćivati sa redovnog konta već preko rezerve, što je značajno smanjilo te pozicije. Sa tekuće budžetske rezerve pomoć je pružena i Vodovodu, Sportskom centru i Službi zaštite i spašavanja. Što se tiče troškova reprezentacije i povećanja od 20.000 eura, veći dio sredstava je opredijeljen za Dnevni centar za djecu sa posebnim potrebama i osobe sa invaliditetom. Porast neto zarada je posljedica programa „Evropa sad“, a ne pretjeranog zapošljavanja. Što se tiče goriva, 50% potrošnje namijenjeno je za potrebe Vatrogasnog društva, 30% za mašinski prsten, a 20% za službena vozila. Tačno je da se Rebalans mogao pripremiti mnogo ranije, ali zbog situacije u Državi i u regionu trebalo je sve pažljivo sagledati.

 Na predlog odbornika dr Dejana Perovića XX i XXI tačka dnevnog reda su razmatrane prije treće tačke utvrđenog dnevnog reda sjednice Skupštine.

Predsjednik Skupštine je predložio da se za ove dvije tačke dnevnog reda podnese zajedničko uvodno izlaganje, vodi zajednička rasprava, a usvajanje materijala obavi pojedinačno.

 Prešlo se na razmatranje **XX i XXI** tačke dnevnog reda.

 Informacija o realizaciji Programa rada Kancelarije za prevenciju narkomanije kod djece i omladine u Nikšiću za period jul 2021 - jul 2022. godine, sa Predlogom ocjena i zaključaka i

 Predlog programa rada Kancelarije za prevenciju narkomanije kod djece i omladine u Nikšiću za period jul 2022 - jul 2023. godine

 Potpredsjednik Skupštine podsjetio je da su nadležna radna tijela Skupštine Odbor za finansije, privredu i razvoj, Odbor za društvene djelatnosti i Savjet za prevenciju narkomanije, prihvatili Informaciju sa Predlogom ocjena i zaključaka i Predlog programa rada Kancelarije i predložili Skupštini da iste usvoji.

 Za izvjestioca povodom ovih tačaka dnevnog reda, bila je određena Ljubica Abramović, rukovoditeljka Kancelarije za prevenciju narkomanije.

 Uvodno izlaganje podnijela je Ljubica Abramović.

 U pretresu su učestvovali: dr Dejan Perović i mr Anđela Peković.

 Dejan Perović je upoznao Skupštinu sa izvještajem Savjeta za prevenciju narkomanije i podsjetio da je, u cilju kvalitetnijeg rješavanja problema bolesti zavisnosti, Opština Nikšić formirala Kancelariju za prevenciju narkomanije koja već 16 godina uspješno i u kontinuitetu planira i realizuje svoje programske aktivnosti. Istakao je da Kancelarija svakodnevno radi na podizanju svijesti lokalne zajednice o problemima bolesti zavisnosti, odabiru prevencije i zdravih stilova života i jačanju veza između različitih aktera lokalne zajednice. Apelovao je na sve relevantne institucije i pojedince da Kancelariji pruže podršku, kako bi što manji broj ljudi prolazio kroz pakao iz kojeg je teško izaći i kako bi lijepa mladost našeg grada ostala zdrava.

 Mr Anđela Peković je istakla da je narkomanija globalni problem današnjice i najznačajniji društveni problem u svijetu, jer dugoročno dovodi u pitanje mentalno i tjelesno zdravlje pojedinca. Narkomanija je patološka, devijantna pojava u društvu protiv koje se treba boriti prvo porodica, potom obrazovno-vaspitne institucije, institucije socijalne zaštite, NVO sektor, pa i mediji. Najefikasniji način u borbi protiv narkomanije i drugih bolesti zavisnosti je prevencija i s tim u vezi blagovremeno i adekvatno informisanje o samom problemu. Pohvalila je rad Kancelarije i navela da su realizovali veliki broj aktivnosti, da su aktivnosti raznovrsne i odrađene u saradnji sa roditeljima i nadležnim institucijama. Saglasna je da je potrebna sinergija svih segmenata društva i njegovanje zdravih stilova života.

 Završnu riječ dala je Ljubica Abramović, zahvalila se na podršci i iskazala spremnost Kancelarije za uspješan nastavak rada i realizaciju planiranih aktivnosti.

 Skupština je nastavila razmatranje tačaka po usvojenom dnevnom redu.

 Skupština je prihvatila predlog predsjednika Skupštine da se za treću i četvrtu tačku dnevnog reda podnese zajedničko uvodno izlaganje, vodi zajednička rasprava, a da se usvajanje materijala obavi pojedinačno.

**III i IV**

 Predlog odluke o donošenju Elaborata o parking zonama, dozvoljenom vremenu parkiranja, kategoriji motornih vozila koja se mogu parkirati i načinu naplate naknade parkiranja za opšta i posebna parkirališta u Nikšiću i

 Predlog odluke o organizaciji vršenja povjerenih poslova premještanja nepropisno parkiranih vozila

 Predsjednik Skupštine podsjetio je da su nadležna radna tijela Skupštine Odbor za Statut i propise, Odbor za finansije, privredu i razvoj i Odbor za planiranje i uređenje prostora i komunalno-stambenu djelatnosti, prihvatili predloge odluka i predložili Skupštini da iste usvoji.

 Za izvjestioca povodom ovih tačaka dnevnog reda, bio je određen Vidak Krtolica, sekretar Sekretarijata za komunalne poslove i saobraćaj.

 Uvodno izlaganje podnio je Vidak Krtolica.

 U pretresu je učestvovao Rajko Albijanić i u okviru diskusije postavio pitanja-da li je reorganizacija parking zone I, odnosno da se parking zona I proširi na ulice koje se spajaju sa Trgom slobode, novi namet na budžet građana, budući da je Elaboratom predviđeno vrijeme parkiranja u toj zoni samo 2 sata, da li je specijalno vozilo „pauk“ privremeno rješenje i da li se planira rješavanje problema parkiranja nekim savremenijim metodama?

 Završnu riječ dao je Vidak Krtolica i odgovorio na pitanja odbornika Albijanića ističući da na dvanaest parking mjesta u tzv „crvenoj zoni“ i u ulicama koje se spajaju sa Trgom slobode ostaje vrijeme zadržavanja vozila 2 h, u cilju veće protočnosti saobraćaja i rješavanja problema parkiranja vozila stanara u toj zoni. Najavio je naredne godine nabavku “oka sokolova“, čime će se saobraćajna kultura dići na veći nivo.

 Skupština je prihvatila predlog predsjednika Skupštine da se za petu, šestu, sedmu, osmu, devetu desetu, jedanaestu i dvanaestu tačku dnevnog reda podnese zajedničko uvodno izlaganje, vodi zajednička rasprava, a da se usvajanje materijala obavi pojedinačno.

**V, VI, VII, VIII, IX, X, XI i XII**

Predlog odluke o prodaji građevinskog zemljišta „Crnogorskom elektrodistributivnom sistemu“ DOO Podgorica radi dokompletiranja urbanističke parcele broj 1 u obuhvatu Detaljnog urbanističkog plana „Rastoci 1“

 Predlog odluke o prodaji građevinskog zemljišta Skupštini stanara „Zgrada Koprivica“ iz Nikšića ulica Krsta Kostića bb radi dokompletiranja urbanističke parcele broj 2 u obuhvatu Detaljnog urbanističkog plana “Rastoci 1“

 Predlog odluke o davanju na korišćenje poslovnog prostora koji se nalazi u objektu „Tržnog centra“ Nikšić u ulici Novice Cerovića Javnom preduzeću „Radio i Televiziji Crne Gore“

 Predlog odluke o davanju na korišćenje prostora koji se nalaze u poslovno-stambenom objektu „Zgrada desetke“ u ulici Njegoševoj Omladinskom šahovskom klubu „Mladost“ Nikšić

 Predlog odluke o davanju na privremeno korišćenje zemljišta NVO „Pčelarskoj organizaciji Nikšić“

 Predlog odluke o davanju saglasnosti „Eventus“-u DOO Nikšić za izdavanje u podzakup poslovnog prostora u objektu Doma revolucije u Nikšiću

 Predlog odluke o izmjeni Odluke o davanju u zakup zemljišta putem prikupljanja ponuda radi postavljanja privremenih objekata u skladu sa Odlukom o donošenju programa privremenih objekata na teritoriji opštine Nikšić i

 Predlog odluke o izmjenama Odluke o davanju na privremeno upravljanje i korišćenje poslovnih prostora koji se nalaze u objektu Sportskog centra u Nikšiću Ministarstvu prosvjete, nauke, kulture i sporta Crne Gore

 Predsjednik Skupštine podsjetio je da su nadležna radna tijela Skupštine, u okviru svojih nadležnosti, Odbor za Statut i propise, Odbor za finansije, privredu i razvoj, Odbor za planiranje i uređenje prostora i komunalno-stambenu djelatnost i Odbor za društvene djelatnosti prihvatili predloge odluka i predložili Skupštini da iste usvoji.

 Za izvjestioca povodom ovih tačaka dnevnog reda, bio je određen je Radosav Urošević, direktor Direkcije za imovinu.

 Uvodno izlaganje podnio je Radosav Urošević.

 Pretresa nije bilo.

 Predsjednik Skupštine odredio je pauzu u 14.30 časova i zakazao nastavak sjednice Skupštine za 11.10.2022. godine sa početkom u 10.00 časova.

 Skupština je nastavila sa radom 11.10.2022. godine sa početkom u 10.00 časova.

**XIII**

 Predlog odluke o pristupanju izradi Nacrta Statuta Opštine Nikšić

 Predsjednik Skupštine podsjetio je da su nadležna radna tijela Skupštine Odbor za Statut i propise i Odbor za finansije, privredu i razvoj, prihvatili Predlog odluke i predložili Skupštini da isti usvoji.

 Za izvjestioca povodom ove tačke dnevnog reda, bio je određen Marko Kovačević, predsjednik Opštine Nikšić.

 Uvodno izlaganje podnio je Marko Kovačević.

 Pretresa nije bilo.

 **XIV**

 Predlog odluke o obrazovanju Savjeta za sport

 Predsjednik Opštine podnio je dva amandmana na Predlog odluke.

 Predsjednik Skupštine podsjetio je da su nadležna radna tijela Skupštine. dostavila izvještaje. Odbor za Statut i propise je mišljenja da su amandmani I i II predsjednika Opštine pravno prihvatljivi. Odbor za finansije, privredu i razvoj i Odbor za društvene djelatnosti, prihvatili su amandmane predsjednika Opštine na Predlog odluke.

 Odbori su prihvatili Predlog odluke i predložili Skupštini da isti usvoji sa amandmanima predsjednika Opštine.

 Za izvjestioca povodom ove tačke dnevnog reda, bio je određen Dejan Ivanović, sekretar Sekretarijata za kulturu, sport, mlade i socijalno staranje

 Uvodno izlaganje podnio je Dejan Ivanović.

 U pretresu su učestvovali: mr Marko Burić i Arsenije Lalatović.

 Mr Marko Burić je istakao da zakonski osnov za donošenje Odluke nije sporan, ali da član Zakona nije imperativan. Smatra da nije sporno raditi na unapređenju sporta, ali ga brine trenutak u kojem se bira Savjet, zato što se stručno-savjetodavno tijelo moglo obrazovati na drugačiji način. Mišljenja je da u Nikšiću imamo vrhunske sportiste i sportske radnike, koji su spremni da bez interesa, volonterski, svojim savjetima, idejama i sugestijama pruže pomoć Sektoru za sport i na taj način daju doprinos razvoju sporta u Nikšiću, a vrijeme će pokazati koje su stvarne namjere u formiranju ovog Savjeta.

 Arsenije Lalatović smatra da treba dati priliku da se nešto promijeni.Vjeruje da će Savjet dati novu dopunsku vrijednost sportu i našem gradu, jer je Nikšić grad vrhunskih sportista. Klub odbornika Za budućnost Nikšića će podržati Predlog odluke, s uvjerenjem da će Savjet donijeti pozitivne rezultate. Apelovao je na Sekretarijat za sport i ovo tijelo da, u narednom periodu, daju maksimalan doprinos da se afirmišu sport, sportske i ljudske vrijednosti.

 Završnu riječ je dao Dejan Ivanović i istakao da je u Sekretarijatu-Sektoru za sport nedovoljan broj zaposlenih (2), s obzirom na važnost ovog sektora i da će obrazovanje Savjeta omogućiti dodatno unapređenje ove oblasti i podići kvalitet sporta na mnogo veći nivo od sadašnjeg.

**XV**

 Predlog odluke o utvrđivanju cijene usluga dnevnog boravka u Javnoj ustanovi Dnevni centar za djecu sa smetnjama u razvoju i osobe sa invaliditetom Nikšić

 Predsjednik Skupštine podsjetio je da su nadležna radna tijela Skupštine Odbor za Statut i propise, Odbor za finansije, privredu i razvoj i Odbor za društvene djelatnosti, prihvatili Predlog odluke i predložili Skupštini da isti usvoji.

 Za izvjestioca povodom ove tačke dnevnog reda, bila je određena Tatjana Bjeletić, rukovoditeljka Odjeljenja za socijalnu i dječju zaštitu

 Uvodno izlaganje podnijela je Tatjana Bjeletić.

 Pretresa nije bilo.

**XVI**

 Predlog odluke o davanju saglasnosti na Odluku o cijenama usluga Društva sa ograničenom odgovornošću „Vodovod i kanalizacija“ Nikšić za 2022. godinu

 Predsjednik Skupštine podsjetio je da su nadležna radna tijela Skupštine Odbor za Statut i propise, Odbor za finansije, privredu i razvoj, Odbor za planiranje i uređenje prostora i komunalno-stambenu djelatnost, prihvatili Predlog odluke i predložili Skupštini da istu usvoji.

 Za izvjestioca povodom ove tačke dnevnog reda, bio je određen Željko Cicmil, direktor DOO "Vodovod i kanalizacija“ Nikšić

Uvodno izlaganje podnio je Željko Cicmil.

 Na pitanje mr Borisa Muratovića –da li su ove cijene novi namet na budžet građana Nikšića, odgovor je dao Željko Cicmil i pojasnio da, što se tiče vodosnabdijevanja-fiksni dio cijene usluge na mjesečnom nivou sada je 1 348 e po korisniku, a varijabilni dio cijene za fizička lica je 0,4007 e/m3, dok za pravna lica iznosi 0,8057 e/m3. Što se tiče kanalizacije, fiksni dio cijene na mjesečnom nivou je 0,9323 e po korisniku, a varijabilni za fizička lica 0,2539 e/m3 i uvećanje je minimalno. Uvedena je, u skladu sa zakonom, nova stavka, -prečišćavanje komunalnih otpadnih voda-varijabilni dio i za fizička i pravna lica iznosi 0,2167 e/m3.

**XVII**

 Predlog odluke o davanju saglasnosti na dopune Cjenovnika usluga „Parking servis Nikšić“ d.o.o Nikšić

 Predsjednik Skupštine podsjetio je da su nadležna radna tijela Skupštine Odbor za Statut i propise, Odbor za finansije, privredu i razvoj i Odbor za planiranje i uređenje prostora i komunalno-stambenu djelatnost, prihvatili Predlog odluke i predložili Skupštini da isti usvoji.

 Za izvjestioca povodom ove tačke dnevnog reda, bio je određen Vidak Krtolica, sekretar Sekrtarijat za komunalne poslove i saobraćaj

 Uvodno izlaganje podnio je Vidak Krtolica.

 Pretresa nije bilo.

**XVIII**

 Predlog statuta Društva sa ograničenom odgovornošću „Autobuska stanica“ Nikšić

 Predsjednik Skupštine podsjetio je da su nadležna radna tijela Skupštine Odbor za Statut i propise, Odbor za finansije, privredu i razvoj i Odbor za planiranje i uređenje prostora i komunalno-stambenu djelatnost, prihvatili su Predlog statuta i predložili Skupštini da isti usvoji.

 Za izvjestioca povodom ove tačke dnevnog reda, bio je određen Vidak Krtolica, sekretar Sekrtarijat za komunalne poslove i saobraćaj

Uvodno izlaganje podnio je Vidak Krtolica.

Pretresa nije bilo.

**XIX**

 Predlog rješenja o davanju saglasnosti na Statut Javne ustanove Nikšićko pozorište

 Predsjednik Skupštine podsjetio je da su nadležna radna tijela Skupštine Odbor za Statut i propise, Odbor za finansije, privredu i razvoj i Odbor za društvene djelatnosti, prihvatili Predlog rješenja i predložili Skupštini da isti usvoji.

 Za izvjestioca povodom ove tačke dnevnog reda, bio je određen Radinko Krulanović, direktor Javne ustanove Nikšićko pozorište

 Uvodno izlaganje podnio je Radinko Krulanović.

 Pretresa nije bilo.

**XX**

 Informacija o stanju i aktivnostima na ostvarivanju potreba i interesa građana u mjesnim zajednicama na teritoriji opštine Nikšić za 2021. godinu, sa Predlogom ocjena i zaključaka

 Predsjednik Skupštine podsjetio je da su nadležna radna tijela Skupštine Odbor za finansije, privredu i razvoj i Odbor za planiranje i uređenje prostora i komunalno-stambenu djelatnost, prihvatili Informaciju sa Predlogom ocjena i zaključaka i predložili Skupštini da istu usvoji.

 Za izvjestioca povodom ove tačke dnevnog reda, bio je određen Vidak Krtolica, sekretar Sekretarijata za komunalne poslove i saobraćaj

 Uvodno izlaganje podnio je Vidak Krtolica.

 U pretresu su učestvovali: mr Marko Burić, Jadranka Koprivica, Nikola Zirojević, Slobodanka Roganović, Nemanja Vuković, mr Boris Muratović, Svetlana Tomić, Jelena Marković, Rajko Albijanić, Arsenije Lalatović i predsjednik Opštine Marko Kovačević.

 Pitanja su postavili: mr Marko Burić, Nikola Zirojević, mr Boris Muratović, Jelena Marković, Anica Đurović i Tatjana Knežević Perišić.

 Mr Marko Burić je mišljenja da je Informacija korektno pripremljena. Osvrnuo se na aktivnosti u Mjesnoj zajednici Uzdomir i zahtjev da se urade trotoari kroz Mokru Njivu, jer je značajan broj djece, koja tom dionicom puta idu u školu. Vjeruje da se mogu riješiti imovinsko-pravni odnosi i za te namjene opredijeliti sredstva u Budžetu opštine za 2023.godinu. Zamolio je nadležne organe da postavljene usporivače brzine, na tom dijelu puta održavaju, jer je jedan oštećen.

 Jadranka Koprivica je istakla da je lokalna uprava, u velikoj mjeri, u skladu sa svojim mogućnostima, realizovala zahtjeve i potrebe građana. Što se tiče Mjesne zajednice Kličevo bilo je dosta aktivnosti, asfaltirane su ulice, tačnije 28 ulica u dužini od 5 km, postavljeni su usporivači brzine, urađena rekonstrukcija vodovoda, izgradnja i ugradnja javne rasvjete, uređen je prostor na Carevom mostu i oko Doma zdravlja.

 Nikola Zirojević je istakao da je Informacija korektna i pitao kada će biti postavljeni usporivači brzine u Vučedolskoj ulici. Ne sporeći umjetničku vrijednost slova LJ koje je postavljeno u Gradskom parku , smatra da ovakav vid umjetničkog djela, a odnosi se na materijal od kojeg je izrađeno, ne priliči ambijentu i treba da ga izmjestiti sa te lokacije.

 Slobodanka Roganović je uporedila Informaciju iz 2020. godine sa ovom koju je pripremila nova lokalna vlast. Podsjetila je da su najznačajniji projekti koje je prethodna vlast realizovala ili započela bili u iznosu od skoro 40.000 000 e, a sada su realizovani projekti u vrijednosti od 4.000.000 e, što znači da je deset puta manje u odnosu na godinu pandemije korona virusa. Naznačajnije projekte koje je realizovala prethodna vlast su: rekonstrukcija Trga slobode, olimpijski bazen, izgradnja Tehnopolisa, rekonstrukcija zgrade Nikšićkog pozorišta, rekonstrukcija vodovoda, izgradnja Doma za stare i sl.

 Komentar na izlaganje Slobodanke Roganović imali su; Nemanja Vuković, mr Boris Muratović i Marko Kovačević.

 Predsjednik Skupštine se osvrnuo na izlaganje odbornice Roganović i naglasio da su projekti koje je navela, u većini realizovani iz kapitalnog budžeta Crne Gore i da je bilo dovoljno vremena da se realizuju u periodu vladavine DPS-a. Porediti projekte koje je neka vlast realizovala unazad 30 godina, sa onim što je sadašnja vlast realizovala u roku od jedne godine, je nerealno.

 Pravo na repliku koristila je Slobodanka Roganović.

 Mr Boris Muratović je podsjetio da su projekti koje je pomenula odbornica Roganović, projekti koje je prethodna vlast realizovala u poslednja dva mandata. U okviru diskusije odbornik Muratović je pitao –zašto se omogućava davanje privremenih objekata u podzakup, jer se na taj način šteti budžet Opštine, s obzirom da se podzakup ne evidentira u skladu sa zakonom, izbjegavaju se porezi i često cijene zakupnine budu niže od cijena podzakupa.

 Predsjednik Opštine je odgovorio na diskusiju i pitanja odbornika i ponovio da su projekti koje je navela odbornica Roganović realizovani u prethodnih 30 godina ali je zanemarena činjenica da su u tom periodu uništeni najvaći privredni giganti Željezara, Metalac, Boksiti... Nova lokalna vlast će, što se tiče asfaltiranja ulica, svim građanima izaći u susret. Što se tiče slova LJ smatra da se uklapa u ambijent, a Ulica Vučedolska je rekonstruisana i ubrzo će biti postavljeni usporivači brzine.

 Svetlana Tomić je precizirala da je u MZ Kličevo asfaltirano 7 km puteva, odnosno 35 putnih pravaca, a što se tiče realizacije projekata, u toku je projekat za Školsku ulicu i urađen je parking kod Osnovne škole „Milija Nikčević“.

 Jelena Marković je istakla da svi želimo da se grad razvija i postavila sljedeća pitanja –zašto je prirodni dragulj-obala pored Kapetanovog jezera trajno devastirana asfaltiranjem, da li je dobijena saglasnost Ministarstva ekologije, a pošto je u najavi izradnja crkve –da li je asfaltiranje izvedeno zbog izgradnje novog objekta?

 Predsjednik Opštine je u odgovoru odbornici Marković naglasio da je projekat asfaltiranja navedenog puta lokalna uprava kandidovala na državnom nivou, da je projekat naišao na podršku mjesnog stanovništva, da je praksa asfaltiranja puta uz samu obalu jezera prisutna u Evropi i da asfaltiranje nije izvedeno zbog izgradnje crkve.

 Predsjednik Skupštine smatra da asfaltiranje puta uz obalu ne ugrožava jezero, već se, na pravi način, valorizuju prirodne ljepote jezera i tog kraja.

 Na pitanje Anice Đurović koje se odnosilo na trajno rješavanje problema regulisanja saobraćaja na raskrsnici kod Osnovne škole „Mileva Lajović Lalatović“ i samog prilaza Školi i apel nadležnim organima da se ovaj dugogodišnji problem u što hitnijem roku riješi, odgovor je dao predsjednik Opštine i pojasnio da će to biti jedan od prioriteta lokalne uprave u narednom periodu i da je Sekretarijat za komunalne poslove i saobraćaj, po tom pitanju, već preduzeo određene korake.

 Tatjana Knežević Perišić je pitala je šta je sa naseljem Humci, naseljem kod Željezare koja je izgradila grad, kada će se urediti ovaj dio grada koji je udaljen oko 2 km od centra grada i da li će za ova dva mjeseca, do kraja godine, biti urađen idejni projekat za primarni kolektor Oštrovac-Ćemenca –Duklo?

 Predsjednik Opštine je odgovorio odbornici Knežević Perišić da predstoji jedan bolji period za taj kraj, jer se pojavio investitor koji rekonstruiše i modifikuje Koni i jedan još veći investitor koji je spreman da ulaže u ovaj dio grada. Ono što je najveći problem ovog naselja su bespravno izgrađeni objekti na zemljištu Željezare i očekuje da će se u narednom periodu stvoriti uslovi za rješavanje imovinsko –pravnih odnosa i izgradnju modernog naselja.

 Rajko Albijanić je istakao da će podržati i učestvovati u svakoj akciji koju organizuje rukovodstvo MZ Kličevo i pozvao članove DPS-a, sa ovog područja, da učestvuju u radu organa mjesne zajednice, kako bi zajednički djelovali na dobrobit svih stanovnika ove mjesne zajednice.

 Arsenije Lalatović smatra da u narednom periodu treba posebnu pažnju posvetiti izgradnji infrastrukturnih objekata, jer je to u interesu građana i preduslov da ozbiljni investitori ulažu u naš grad. Nikšić treba da bude grad iz kojeg se ne odlazi, već grad u kojem se živi. Pozvao je lokalnu upravu da naredne godine, opredijeli više sredstava za uređenje MZ Ozrinići.

 Završnu riječ dao je Vidak Krtolica i odgovorio na pitanja i diskusije učesnika u pretresu. Napomenuo je da je Školska ulica ušla u realizaciju, projekat se radi u dvije faze, projekat za prvu fazu je završen i očekuje se da će naredne godine biti u potpunosti realizovana prva faza. Put za Mokru Njivu je magistralni put i kako bi se vratio u finkcionalno stanje, neophodna je saradnja sa Državom, a što se tiče usporivača brzine, postaviće se asfaltni platoi, s obzirom da se tzv. „ležeći policajci“ brzo pohabaju. Takođe, u Vučedoskoj ulici uskoro će biti postavljeni usporivači brzine. U Budžetu opštine za 2023. godinu planiraće se sredstva za izradu projekta izgradnje kružnog toka kod Osnovne škole „Mileva Lajović Lalatović“. Nepropisno parkiranje vozila riješiće se nabavkom specijalnog vozila „Pauk“. Vezano za rješavanje problema u MZ Humci pristiglo je oko 60 zahtjeva i do sada je asfaltirano 1,2 km puteva. U saradnji sa DOO „Vodovod i kanalizacija“ obezbijeđena su sredstva u iznosu od 620.000e za izradu projektne dokumentacije za fekalnu kanalizaciju na relaciji Ćemenca-Dragova Luka-Oštrovac-Rubeža. U narednom periodu radiće se i u mjesnoj zajednici Ozrinići.

**XXIII**

 Informacija o sportu u Nikšiću za period septembar 2021 - septembar 2022. godine, sa Predlogom ocjena i zaključaka

 Potpredsjednik Skupštine podsjetio je da su nadležna radna tijela Skupštine Odbor za finansije, privredu i razvoj i Odbor za društvene djelatnosti, prihvatili Informaciju o sportu, sa Predlogom ocjena i zaključaka i predložili Skupštini da istu usvoji.

 Za izvjestioca povodom ove tačke dnevnog reda, bio je određen Dejan Ivanović, sekretar Sekretarijata za kulturu, sport, mlade i socijalno staranje

 Uvodno izlaganje podnio je Dejan Ivanović.

 Pretresu su učestvovali: Rajko Perović, mr Marko Burić i predsjednik Opštine Marko Kovačević.

 Rajko Perović je prije diskusije upoznao Skupštinu sa odgovorom izvršnog direktora FK “Sutjeska“ na pitanja koja mu je postavio, a odnosila su se na poslovanje ovog kluba u poslednje četiri godine. Istakao je da nije dobio potpun i adekvatan odgovor. Pitao je ko je dao saglasnost da se izmijeni postojeći ugovor sa trenerom ovog kuba?Što se tiče sporta, mišljenja je da posebnu pažnju treba posvetiti mlađim kategorijama, imajući u vidu da je Nikšić prepoznat kao rasadnik sportskih talenata. Sugerisao je da je jedno od rješenja ponovno otvaranje omladinskih škola ili centara sporta.

 Mr Marko Burić je naglasio da nikšićki sport može mnogo više i treba zajedničkim djelovanjem vratiti sjaj nikšićkom sportu. Smatra da je potrebna modernija komunikacija sa djecom, jer su se na društvenim mrežama pojavili novi sportovi koji su sve popularniji. Predložio je, da bar jedan od stolova koji su predviđeni za stoni tenis, bude sto za tekbol, budući da se radi o izuzetno popularnom i skupom sportu. Takođe, potrebno je putem društvenih mreža i medija zainteresovati javnost za disk golf teren u park šumi Trebjesa i bilijar stolove pretvoriti u stolove za snuker. Sekretarijat za kulturu, sport, mlade i socijalno staranje treba da poradi na modernijem pristupu, kako bi se promovisao sport i djeca zainteresovala za zdrave stilove života.

 Predsjednik Opštine je informisao Skupštinu da je imao određene kontakte vezano za otvaranje snuker centra u Nikšiću, sa čime je upoznat i nadležni sekretarijat.

 Dejan Ivanović je u završnoj riječi napomenuo da je planirano da se u okviru snuker centra angažuju međunarodni instruktori koji su visokopozicionirani na evropskim i svjetskim rang listama. Što se tiče tekbola, naš proslavljeni internacionalac stoji iza projekta kojim će se obezbijediti 2 stola za ovu sportsku disciplinu. Planirano je da se u narednom periodu postavi veći broj stonoteniskih stolova. Podsjetio je da je u izvještajnom periodu formirano 20-tak sportskih klubova više u odnosu na prethodni period, što je i najbolji pokazatelj odgovornog odnosa lokalne uprave prema sportu. Istakao je da je rukovodstvo FK Sutjeska, po osnovu osvojene titule prihodovalo 840.000 e, od prodaje 4 prvotimca inkasirano je dodatnih 360.000 e, što je rekord u novijoj istoriji ovog kluba. Pomenuta sredstva FK Sutjeska je iskoristila za finansijsku konsolidaciju. Navedeno je rezultiralo manjim iznosom sredstava koji Opština opredjeljuje FK Sutjeska. Ugovor sa trenerom FK Sutjeska nije produživan, osim aneksa nakon uvođenja programa „Evropa sad.“

**XXIV**

 U okviru ove tačke dnevnog reda bilo je predviđeno imenovanje dvije članice Savjeta za saradnju lokalne samouprave i nevladinih organizacija, konstatovanje ostavke Radivoja Miškovića, na članstvo u Savjetu za razvoj i zaštitu lokalne samouprave i obrazovanju Komisije za izradu Nacrta Statuta Opštine Nikšić.

Potpredsjednik Skupštine podsjetio je da je Odbor za izbor i imenovanja dostavio Skupštini izvještaje.

 Za izvjestioca Odbora bio je određen Rajko Albijanić, predsjednik Odbora.

 Pretresa nije bilo.

 Potpredsjednik Skupštine, je prije glasanja, odredio pauzu u trajanju od 10 minuta.

 Skupština je nastavila sa radom i prešlo se na pojedinačno izjašnjavanje o svim tačkama dnevnog reda.

 Skupština je sa 20 glasova „za“, 15 glasova „protiv“ i bez „uzdržanih“ glasova, usvojila

Izvještaj

o izvršenju budžeta opštine Nikšić za period januar – jun 2022. godine

Sekretarka Skupštine je izvršila prozivku odbornika.

 Odbornici: Rajko Albijanić, Nemanja Vuković, Anica Đurović, Ivan Zečević, Aleksa Kankaraš, Milutin Jovanović, Jadranka Koprivica, Stevan Kilibarda, Milivoje Zarubica, mr Momo Koprivica, dr Nada Krivokapić, Arsenije Lalatović, Momčilo Manojlović, Ksenija Milović, Vesna Miljanić, mr Anđela Peković, Tamara Ćalasan, Nikola Vukotić, Svetlana Tomić i Nikola Goranović su glasali „protiv“.

 Odbornici: mr Marko Burić, Nikola Bezmarević, Zoran Vukićević, Tatjana Knežević Perišić, Momčilo Mićunović, Sonja Milatović, mr Boris Muratović, dr Aleksandar Mrvošević, Miodrag-Dragan Nikolić, doc. dr Jasmina Nikčević, Rajko Perović, Slobodanka Roganović, mr Aleksandra Vujović, Nikola Zirojević i Jelena Marković su glasali „za“.

 Skupština sa 15 glasova „za“, 20 glasova „protiv “ i bez “uzdržanih“glasova nije usvojila

Amandman

 Kluba odbornika Evropski tim za Nikšić, broj 01-030-340 od 3.10.2022. godine, na Predlog odluke o izmjenama Odluke o budžetu opštine Nikšić za 2022. godinu, koji se odnosi na obezbjeđenje sredstava za održavanje Festivala uličnih svirača

 Skupština je konstatovala da je Amandman Kluba odbornika Evropski tim za Nikšić, broj 01-030-341 od 3.10.2022. godine, na Predlog odluke o izmjenama Odluke o budžetu opštine Nikšić za 2022. godinu koji se odnosi na povećanje iznosa sredstava za stipendije, saglasno Poslovniku o radu Skupštine, postao sastavni dio Predloga odluke, jer je prihvaćen od strane predsjednika Opštine, kao predlagača Odluke i o njemu Skupština posebno ne odlučuje.

Sekretarka Skupštine je izvršila prozivku odbornika.

 Odbornici: Rajko Albijanić, Nemanja Vuković, Anica Đurović, Ivan Zečević, Aleksa Kankaraš, Milutin Jovanović, Jadranka Koprivica, Stevan Kilibarda, Milivoje Zarubica, mr Momo Koprivica, dr Nada Krivokapić, Arsenije Lalatović, Momčilo Manojlović , Ksenija Milović, Vesna Miljanić , mr Anđela Peković, Tamara Ćalasan, Nikola Vukotić, Svetlana Tomić i Nikola Goranović glasali su „protiv“.

 Odbornici: mr Marko Burić, Nikola Bezmarević, Zoran Vukićević, Tatjana Knežević Perišić, Momčilo Mićunović, Sonja Milatović, mr Boris Muratović, dr Aleksandar Mrvošević, Miodrag-Dragan Nikolić, doc. dr Jasmina Nikčević, Rajko Perović, Slobodanka Roganović, mr Aleksandra Vujović, Nikola Zirojević i Jelena Marković glasali su „za“.

 Skupština sa 15 glasova „za“, 20 glasova „protiv “ i bez “uzdržanih“glasova nije usvojila

Amandman

 Kluba odbornika Evropski tim za Nikšić, broj 01-030-343 od 3.10.2022. godine, na Predlog odluke o izmjenama Odluke o budžetu opštine Nikšić za 2022. godinu koji se odnosi na uvećanje zarada svih zaposlenih u lokalnoj upravi za 15%

 Sekretarka Skupštine je izvršila prozivku odbornika.

 Odbornici: Rajko Albijanić, Nemanja Vuković, Anica Đurović, Ivan Zečević, Aleksa Kankaraš, Milutin Jovanović, Jadranka Koprivica, Stevan Kilibarda, Milivoje Zarubica, mr Momo Koprivica, dr Nada Krivokapić, Arsenije Lalatović, Ksenija Milović, Vesna Miljanić, mr Anđela Peković, Tamara Ćalasan, Nikola Vukotić, Svetlana Tomić i Nikola Goranović su glasali „protiv“.

 Odbornici: mr Marko Burić, Nikola Bezmarević, Zoran Vukićević, Tatjana Knežević Perišić, Momčilo Mićunović, Sonja Milatović, mr Boris Muratović, dr Aleksandar Mrvošević, Miodrag-Dragan Nikolić, doc. dr Jasmina Nikčević, Rajko Perović, Slobodanka Roganović, mr Aleksandra Vujović, Nikola Zirojević i Jelena Marković su glasali „za“

 Momčilo Manojlović je bio „uzdržan“.

 Skupština sa 15 glasova „za“, 19 glasova „protiv “ i jednim “uzdržanim“ glasom nije usvojila

Amandman

 Kluba odbornika Evropski tim za Nikšić, broj 01-030-348 od 6.10.2022. godine, na Predlog odluke o izmjenama Odluke o budžetu opštine Nikšić za 2022. godinu koji se odnosi na pomoć penzionerima sa najnižim primanjima

 Skupština je konstatovala da je Amandman predsjednika Opštine, broj 02-031-3441 od 10.10.2022. godine na Predlog odluke o izmjenama Odluke o budžetu Opštine Nikšić za 2022. godinu, saglasno Poslovniku postao sastavni dio Predloga odluke i o njemu Skupština posebno ne odlučuje.

 Skupština je sa 20 glasova „za“, jednim glasom „protiv“ i 14 „uzdržanih“ glasova, donijela

 O d l u k u

 o izmjenama Odluke o budžetu opštine Nikšić za 2022. godinu

 Skupština je sa 22 glasa „za“, bez glasova „protiv“ i 13 „uzdržanih“ glasova, donijela

O d l u k u

o donošenju Elaborata o parking zonama, dozvoljenom vremenu parkiranja, kategoriji motornih vozila koja se mogu parkirati i načinu naplate naknade parkiranja za opšta i posebna parkirališta u Nikšiću

 Skupština je sa 35 glasova „za“, bez glasova „protiv“ i bez „uzdržanih“ glasova, donijela

O d l u k u

o organizaciji vršenja povjerenih poslova premještanja nepropisno parkiranih vozila

 Skupština je sa 35 glasova „za“, bez glasova „protiv“ i bez „uzdržanih“ glasova, donijela

O d l u k u

o prodaji građevinskog zemljišta „Crnogorskom elektrodistributivnom sistemu“ DOO Podgorica radi dokompletiranja urbanističke parcele broj 1 u obuhvatu Detaljnog urbanističkog plana „Rastoci 1“

 Skupština je sa 35 glasova „za“, bez glasova „protiv“ i bez „uzdržanih“ glasova, donijela

O d l u k u

o prodaji građevinskog zemljišta Skupštini stanara „Zgrada Koprivica“ iz Nikšića ulica Krsta Kostića bb radi dokompletiranja urbanističke parcele broj 2 u obuhvatu Detaljnog urbanističkog plana “Rastoci 1“

 Skupština je sa 35 glasova „za“, bez glasova „protiv“ i bez „uzdržanih“ glasova, donijela

O d l u k u

o davanju na korišćenje poslovnog prostora koji se nalazi u objektu „Tržnog centra“ Nikšić u ulici Novice Cerovića Javnom preduzeću „Radio i Televiziji Crne Gore“

 Skupština je sa 35 glasova „za“, bez glasova „protiv“ i bez „uzdržanih“ glasova, donijela

O d l u k u

o davanju na korišćenje prostora koji se nalaze u poslovno-stambenom objektu „Zgrada desetke“ u ulici Njegoševoj Omladinskom šahovskom klubu „Mladost“ Nikšić

 Skupština je sa 35 glasova „za“, bez glasova „protiv“ i bez „uzdržanih“ glasova, donijela

O d l u k u

o davanju na privremeno korišćenje zemljišta NVO „Pčelarskoj organizaciji Nikšić“

 Skupština je sa 34 glasa „za“, bez glasova „protiv“ i jednim „uzdržanim“ glasom, donijela

O d l u k u

o davanju saglasnosti „Eventus“-u DOO Nikšić za izdavanje u podzakup poslovnog prostora u objektu Doma revolucije u Nikšiću

 Skupština je sa 35 glasova „za“, bez glasova „protiv“ i bez „uzdržanih“ glasova, donijela

O d l u k u

o izmjeni Odluke o davanju u zakup zemljišta putem prikupljanja ponuda radi postavljanja privremenih objekata u skladu sa Odlukom o donošenju programa privremenih objekata na teritoriji opštine Nikšić

Skupština je sa 34 glasa „za“, jednim glasom „protiv“ i bez „uzdržanih“ glasova, donijela

O d l u k u

o izmjenama Odluke o davanju na privremeno upravljanje i korišćenje poslovnih prostora koji se nalaze u objektu Sportskog centra u Nikšiću Ministarstvu prosvjete, nauke, kulture i sporta

Crne Gore

 Skupština je sa 22 glasa „za“, bez glasova „protiv“ i 13 „uzdržanih“ glasova, donijela

O d l u k u

o pristupanju izradi Nacrta Statuta Opštine Nikšić

 Predsjednik Skupštine podsjetio je da je predsjednik Opštine podnio dva amandmana na Predlog odluke o obrazovanju Savjeta za sport koji su saglasno Poslovniku o radu Skupštine, postali sastavni dio Predloga odluke i o njima Skupština posebno ne odlučuje.

 Skupština je sa 20 glasova „za“, 15 glasova „protiv“ i bez „uzdržanih“ glasova, donijela

 O d l u k u

 o obrazovanju Savjeta za sport

Skupština je sa 35 glasova „za“, bez glasova „protiv“ i bez „uzdržanih“ glasova, donijela

O d l u k u

o utvrđivanju cijene usluga dnevnog boravka u Javnoj ustanovi Dnevni centar za djecu sa smetnjama u razvoju i osobe sa invaliditetom Nikšić

Skupština je sa 34 glasa „za“, bez glasova „protiv“ i jednim „uzdržanim“ glasom, donijela

O d l u k u

o davanju saglasnosti na Odluku o cijenama usluga Društva sa ograničenom odgovornošću „Vodovod i kanalizacija“ Nikšić za 2022. godinu

 Skupština je sa 20 glasova „za“, 15 glasova „protiv“ i bez „uzdržanih“ glasova, donijela

O d l u k u

o davanju saglasnosti na dopune Cjenovnika usluga „Parking servis Nikšić“ d.o.o Nikšić

 Skupština je sa 35 glasova „za“, bez glasova „protiv“ i bez „uzdržanih“ glasova, donijela

S t a t u t

Društva sa ograničenom odgovornošću „Autobuska stanica“ Nikšić

 Skupština je sa 34 glasova „za“, bez glasova „protiv“ i jednim „uzdržanim“ glasom, donijela

S t a t u t

Javne ustanove Nikšićko pozorište

 Skupština je sa 35 glasova „za“, bez glasova „protiv“ i bez „uzdržanih“ glasova, dala sljedeće

 O C J E N E

1. Informacijom o stanju i aktivnostima na ostvarivanju potreba i interesa građana u mjesnim zajednicama na teritoriji opštine Nikšić za 2021. godinu dat je pregled stanja po mjesnim zajednicama, kroz prikaz podnijetih zahtjeva i aktivnosti koje su preduzete na njihovom rješavanju, kao i pregled infrastrukturnih objekata koji su realizovani ili je realizacija u toku, iz oblasti saobraćaja, hidrotehnike i dr.
2. Na gradskom području akcenat je stavljen na uređenje kvartova, izgradnju parking prostora, asfalturanje ulica, održavanje asfaltnih i makadamskih zastora (*kvart između ulica Ivana Milutinovića, Vučedolske i Đura Salaja, parking kod Dječijeg dispanzera, asfaltirano cca 3,4 km ulica i dr.).*

U domenu hidrotehničke infrastrukturu ostvaren je kontinuitet na rekonstrukciji sekundarne mreže vodovoda i fekalne kanalizacije *(naselje pod Trebjesom, Buda Tomovića, Dimitrija Bulajića, kvart između ulica Ivana Milutinovića, Vučedolske i Đura Salaja i dr.)*, kao i izgradnji atmosferske kanalizacije.

Na prigradskom i seoskom području prioritet je dat obezbjeđenju vodosnabdijevanja domaćinstava kroz izgradnju sekundarne mreže *(Petrovići – Usputnica - Sijerkovići, zaseok Kneževići i manastir Kosijerovo, Šipačno, Kuta I, Dolovi Dučićki i dr.),* rekonstrukciji postojeće vodovodne mreže (Kličevo, Rastovac i dr.), izgradnji površinskih akumulacija i sanaciji postojećih bistijerni. Takođe, značajna sredstva su uložena u rekonstrukciju i modernizaciju ulica i puteva (cca 26,8 km asfaltiranih ulica i puteva) kao i održavanje asfaltnih i makadamskih zastora.

Za realizaciju ovih projekata značajna sredstva je obezbijedilo i Ministarstvo poljoprivrede i ruralnog razvoja kroz Program podsticanja projekata u vodoprivredi, Agrobudžet i Projekat razvoja klastera i transformacije ruralnih područja u Crnoj Gori (IFAD).

Realizovani projekti na unapređenju ruralne infrastrukture imaju za cilj poboljšanje kvaliteta života na seoskom području i valorizaciju ekonomskih potencijala (zona primarne proizvodnje, seoskog turizma i sl.).

I tokom 2021. godine su nastavljeni radovi na realizaciji projekta kojim će se obezbijediti usluga podrške starim licima i osobama sa invaliditetom, a samim tim unaprijediti njihov položaj i kvalitet života.

Realizacija inoviranog projekta rekonstrukcije zapadne tribine omogućiće postizanje veće kategorije stadiona i ispunjenje evropskih standarda prilikom organizacije zvaničnih utakmica, a istovremeno će unaprijediti uslove rada fudbalskog kluba.

Rekonstrukcijom objekta kulture daje se doprinos očuvanju kulturnog identiteta grada i njegove šire okoline i stvaraju uslovi za unapređenje turističke ponude.

1. Značajan doprinos realizaciji navedenih aktivnosti dali su građani mjesnih zajednica pokretanjem inicijativa, učešćem u donošenju odluka i utvrđivanju prioriteta, neposredno i preko organa mjesnih zajednica.

 Na osnovu datih ocjena, Skupština je sa 35 glasova „za“, bez glasova „protiv“ i bez „uzdržanih“ glasova, donijela sljedeće

Z A K LJ U Č K E

1. Usvaja se Informacija o stanju i aktivnostima na ostvarivanju potreba i interesa građana u mjesnim zajednicama na teritoriji opštine Nikšić za 2021. godinu.
2. Radi stvaranja kvalitetnijih uslova za život i rad građana u mjesnim zajednicama, neophodno je da, u realizaciji započetih i planiranih projekata, aktivno učestvuju svi relevantni subjekti kroz koordinirane aktivnosti lokalne samouprave, javnih službi, privrednih i drugih subjekata.

 Skupština je sa 35 glasova „za“, bez glasova „protiv“ i bez „uzdržanih“ glasova, dala sljedeće

O C J E N E

1. Program rada Kancelarije za prevenciju narkomanije, koji je razmatrala i usvojila Skupština opštine Nikšić u oktobru 2022. godine u potpunosti je realizovan;
2. Podržavaju se aktivnosti Kancelarije koja se prvenstveno bavila preventivnim radom sa djecom i omladinom u cilju sprečavanja zloupotrebe psihoaktivnih supstanci, kao i aktivnosti na prevenciji zavisnih ponašanja (kockanje, zavisnost od interneta, mobilnih telefona, igrica, itd);
3. Podržava se saradnja Kancelarije sa svim institucijama koje se bave prevencijom bolesti zavisnosti, kako na lokalnom, tako i na državnom nivou.

 Na osnovu datih ocjena, Skupština je sa 35 glasova „za“, bez glasova „protiv“ i bez „uzdržanih“ glasova, donijela sljedeće

Z A K LJ U Č K E

1. Usvaja se Informacija o realizaciji Programa rada Kancelarije za prevenciju narkomanije kod djece i omladine u Nikšiću za period jul 2021 – jul 2022. godine;
2. Potrebno je nastaviti sa mjerama koje obuhvataju informativne, preventivne, medicinske, obrazovne i savjetodavne aktivnosti koje su usmjerene na suzbijanje zloupotrebe droga u svim segmentima ove kompleksne problematike;
3. U narednom periodu treba dodatno raditi na podizanju nivoa svijesti zajednice o problemu zloupotrebe droga i o potrebi za njenim sprječavanjem, kao i o potrebi afirmacije zdravih navika življenja;
4. Neophodno je razvijati i unapređivati programe preventivne psihosocijalne i zdravstvene edukacije koji treba da motivišu djecu i mlade ljude da usvoje zdrave navike i da steknu socijalne vještine neophodne za donošenje odgovornih životnih odluka;
5. U cilju unapređenja stanja u ovoj oblasti potrebno je održavati i kontinuirano unapređivati saradnju sa svim institucijama i ustanovama na nacionalnom i lokalnom nivou koje realizuju aktivnosti na sprečavanju zloupotrebe droga i psihoaktivnih supstanci.

 Skupština je sa 35 glasova „za“, bez glasova „protiv“ i bez „uzdržanih“ glasova, usvojila

Program rada

Kancelarije za prevenciju narkomanije kod djece i omladine u Nikšiću za period

jul 2022 - jul 2023. godine

 Skupština je sa 20 glasova „za“, 15 glasova „protiv“ i bez „uzdržanih“ glasova dala sljedeće

O C J E N E

 1. Planirane aktivnosti u Sektoru za sport realizovane su i usklađene sa Programom rada za

 prethodnu godinu;

2. Sektor za sport se prvenstveno bavio realizacijom programa u oblasti Školskog sporta, čime

 je omogućeno da se školska omladina bavi sportom i van redovne nastave;

 3. Sektor za sport je pratio i pomagao kvalitetni sport, što pokazuju pojedinačni klupski

 rezultati u prethodnoj godini;

1. Lokalna samouprava i Sektor za sport pomagali su razvoj sportske rekreacije naročito u sportskim aktivnostima tokom septembarskih dana, međuopštinskim takmičenjima, kao i u susretima na nivou Crne Gore;
2. Popularizaciji i razvoju određenih sportova u našoj opštini doprinijelo je što su neke nacionalne selekcije u Nikšiću našle pravo mjesto za pripreme za nastupe na međunarodnim takmičenjima;
3. Na prostoru opštine Nikšić nalaze se sportski objekti koji građanima, organizacijama i klubovima pomažu u sprovođenju svih oblika sportske aktivnosti.

Na osnovu datih ocjena, Skupština je sa 2o glasova „za“, 15 glasova „protiv“ i bez „uzdržanih“ glasova donijela sljedeće

Z A K LJ U Č K E

1. Usvaja se Informacija o sportu u Nikšiću za period septembar 2021. – septembar 2022. godine;
2. Podržavaju se aktivnosti na sprovođenju svih vidova sportskih aktivnosti na prostoru naše opštine koje doprinose zdravijem i kvalitetnijem načinu života;
3. U narednom periodu treba zadržati postignuti kvalitet rada;
4. Lokalna samouprava će nastaviti da promoviše sport i da podstiče svoje sugrađane na bavljenje sportskim aktivnostima;
5. Kroz stvaranje uslova za bavljenje sportom, lokalna samouprava će podsticati svoje sportiste i sportske organizacije da postižu vrhunske rezultate na nacionalnom i međunarodnom nivou;
6. Neophodno je obezbijediti finansijske, materijalne, prostorne i druge uslove kako bi se programski sadržaji i ubuduće kvalitetno i profesionalno realizovali.

 Skupština je sa 35 glasova „za“, bez glasova „protiv“ i bez „uzdržanih“ glasova, donijela

O d l u k u

Kristina Vasiljević i Jelena Milić biraju se za članice Savjeta za saradnju lokalne samouprave i nevladinih organizacija

 Skupština je konstatovala da je saglasno članu 35 stav 1 tačka 2 Statuta opštine Nikšić i članu 22 Odluke o Savjetu za razvoj i zaštitu lokalne samouprave, Radivoju Miškoviću, prestalo članstvo u Savjetu za razvoj i zaštitu lokalne samouprave, zbog podnošenja ostavke.

 Skupština je sa 34 glasova „za“, bez glasova „protiv“ i jednim „uzdržanim“ glasom, donijela

O d l u k u

o obrazovanju Komisije za izradu Nacrta Statuta Opštine Nikšić, u sastavu:

1. Radosav Urošević, za predsjednika

 za članove:

1. Ivana Šljukić,
2. Mihailo Pejović,
3. Danijela Čizmović i
4. Stanislavka Radojević.

 Saglasno Poslovniku o radu Skupštine opštine Nikšić prešlo se na odbornička pitanja.

 Na 9. sjednici Skupštine opštine, održanoj 17.06.2022. godine odbornička pitanja postavili su: Arsenije Lalatović (2) i Momčilo Manojlović, dopunsko pitanje koje nije u pisanoj formi dostavio Službi za skupštinske poslove.

 Arseniju Lalatoviću, dostavljeni su odgovori na odbornička pitanja.

 Arsenije Lalatović komentarisao je dobijene odgovore.

 Odbornička pitanja postavili su:

 Aleksandar Mrvošević

 1. Kad je opština Nikšić donijela odluku o usvajanju DUP-a „Centar“ u okviru kojeg se nalaze urbanističke parcele uz Ulicu Živka Nikolića;

 2. Kada je donijeta odluka o izmjenama DUP Centar i u kom su dijelu izvršene izmjene

(za Ulicu Živka Nikolića);

 3. U pisanoj formi tražim opisni dio izmjena i dopuna DUP-a „Centar 1“ (Ulica Živka Nikolića) koji se ne može naći na sajtu Službenog lista Crne Gore;

 4. Kada i gdje je objavljen javni poziv za javnu raspravu povodom izmjena i dopuna DUP-a „Centar 1“ (Ulica Živka Nikolića)?

 Rajko Albijanić

 „Šta će preduzeti predsjednik Opštine povodom obilježavanja terena na Vučjem dolu sa ciljem blokiranja prelaza preko državne granice od Vučjeg dola za Baljke i obrnuto ?“

 Potpredsjednik Skupštine podsjetio je odbornicu Marković da je, po Poslovniku Skupštine, pravo da komentariše odgovore na odbornička pitanja koje je postavila na sjednici Skupštine od 24.03.2020. godine, imala na prethodnoj sjednici Skupštine.

 Tatjana Knežević Perišić

 1. Zašto se SO Nikšić, u čast Dana nezavisnosti 21. maja, na potpuno neprimjeren način odnijela prema tom prazniku? Ko je odredio da se okiti 50 metara ulice ispred opštine Nikšić državnom zastavom, zastavom grada Nikšića i bijelom krpom na kojoj je pisalo 21. maj? Šta ta bijela krpa predstavlja i s kojim ciljem je grubo prekršen Zakon o državnim simbolima i Danu državnosti te Zakon o državnim i drugim praznicima? Zašto neuklanjanjem pocijepanih zastava na stubovima, ulične rasvjete, svjesno vrijeđate one kojima je ta zastava svetinja?

 Predsjednik Opštine, je usmeno odgovorio na postavljeno pitanje, ali odbornica Tatjana Knežević Perišić je insistirala na dobijanju odgovora u pisanoj formi.

 2. „Zašto je Nikšić ostao bez Baletske škole, koja je bila u prostoru zgrade Pozorišta?

 3. „Da li ste nastavili razgovore sa predstavnicima RS i Elektroprivrede RS oko naknade za potopljene teritorije koju je Nikšić dobijao na račun izgradnje Bilećkog jezera? Kako se radi o dugu od 6 miliona eura, taman kao i rebalans budžeta, smatram da je ovo pitanje izuzetno za razvoj našeg grada.“

 Arsenije Lalatović

 a) Šta će uraditi lokalna uprava da uredi stanje u taksi prevozu na prostoru opštine Nikšić, sa akcentom na nelojalnu konkurenciju (divlji taksisti), koji zauzimaju parking prostor onima koji uredno obavljaju svoju taksi djelatnost i plaćaju Zakonom propisane obaveze prema Opštini i državi?

 b) Koliki je broj trenutno važećih taksi licenci u opštini Nikšić, a koliki standard u Evropi?

 Pošto je Skupština završila rad po utvrđenom dnevnom redu, predsjednik Skupštine zaključio je sjednicu u 14.10 časova.

 Sastavni dio zapisnika je tonski snimak sjednice.

 Sekretarka Predsjednik

Ivana Šljukić, s.r. Nemanja Vuković, s.r.